Zagreb, 27. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Milana Bandića, gradonačelnika Grada Zagreba,** na 64. sjednici, održanoj 27. rujna 2019.g., donosi sljedeću

**ODLUKU**

**Postupak protiv dužnosnika Milana Bandića, gradonačelnika Grada Zagreba, neće se pokrenuti, jer iz okolnosti vezanih za organiziranje nagradne igre „Večernjeg lista“ u okviru koje je dodijeljen stan koji je trgovačko društvo Večernji list d.o.o. kupilo od trgovačkog društva Zagrebačka stanogradnja d.o.o., u vlasništvu trgovačkog društva Zagrebački holding d.o.o., ne proizlazi da je u postupanju dužnosnika došlo do povrede odredaba ZSSI-a.**

Obrazloženje

U Povjerenstvu je dana 21. rujna 2018.g. pod brojem 711-U-2731-P-293/18-01-3 zaprimljena anonimna prijava mogućeg sukoba interesa podnesena protiv dužnosnika Milana Bandića, gradonačelnika Grada Zagrebapovodom koje se vodi predmet P-293/18.

U navedenoj prijavi se u bitnome navodi da je dana 7. rujna 2018.g. na internetskoj stranici „Večernjeg lista“ objavljena reklama za nagradnu igru „Večernji vam daruje stan iz snova“ u okviru koje se navodilo da taj dnevni list daruje stan kao dobitak na nagradnoj igri koja započinje 10. rujna 2018.g. i završava 10. listopada 2018.g., kada se izvlači dobitnik. Navodi se da se stan koji se daruje u toj nagradnoj igri nalazi u Zagrebu, Podbrežje te je vlasništvu trgovačkog društva Zagrebačka stanogradnja d.o.o. kojim upravlja trgovačko društvo Zagrebački holding d.o.o.

Također se iznosi da iz najave oglasa nije moguće utvrditi vrstu odnosa između trgovačkog društva Zagrebačka stanogradnja d.o.o. i „Večernjeg lista“, ali da se radi o sukobu interesa ako „Večernji list“ nije kupio navedeni stan, već je isti pod nekim oblikom sponzorstva navedenog trgovačkog društva te da je neoubičajeno da se stanovi u Podbrežju koji imaju točno određenu namjenu kroz Zagrebački model poticajne stanogradnje daju u medijsko sponzorstvo. Napominje se da je prema Procjembenom elaboratu Br. 4/2018 iz travnja 2018. o utvrđivanju tržišne vrijednosti nekretnine koji je za Grad Zagreb izradilo trgovačko društvo IvNe građevina cijena stana iznosi 11.600,00 kn po m2 površine stana u Podbrežju, odnosno oko 464.000,00 kn, što je za 27.162,00 kn više nego je naznačeno u „Večernjem listu“.

Ističe se da je odgovorna osoba trgovačkog društva Zagrebačka stanogradnja d.o.o. direktor Željko Horvat, bliski suradnik dužnosnika Milana Bandića, koji je ujedno prvooptuženi u tzv. aferi „Generalni urbanistički plan, gdje je bio dužnosnikov savjetnik, a koji se vodi na Županijskom sudu u Zagrebu, na kojem je također u svojstvu prvookrivljenika započelo suđenje navedenom dužnosniku u tzv. aferi „Štandovi“. Prijavitelj navodi da su oba sudska postupka pod velikim interesom javnosti, a jedan od medija koji izvještava javnost je i „Večernji list, u vlasništvu Styria, medijske korporacije sa značajnim udjelom na tržištu te iznosi sumnju da je dužnosnik Milan Bandić snagom svoga utjecaja djelovao da navedeno trgovačko društvo sudjeluje u nagradnoj igri kako bi na taj način omogućio sebi osobno i svojim suradnicima bolje medijsko praćenje, što je suprotno člancima 2. i 5. ZSSI-a.

Nadalje se navodi da je dužnosnik Milan Bandić član Skupštine trgovačkog društva Zagrebački holding d.o.o. te da su pored njega članovi Skupštine dužnosnica Olivera Majić, njegova zamjenica i Slavko Kojić, a Ana Stojić Deban je predsjednica Uprave te su Daniela Franić i Bernard Mršo članovi Uprave istog trgovačkog društva koje je osnivač trgovačkog društva Zagrebačka stanogradnja d.o.o. Navodi da je dužnosnik Milan Bandić prijatelj i poslovni suradnik Slavka Kojića koji zajedno čine većinu u Skupštini trgovačkog društva Zagrebački holding d.o.o. te time ostvaruju mogućnost utjecaja na poslovanje trgovačkog društva Zagrebački holding d.o.o. i s njime povezanih trgovačkih društava, dok je Daniela Franić, članica Uprave, izvanbračni drug …………., a Željko Horvat je prije šest mjeseci imenovan na funkciju direktora trgovačkog društva Zagrebačka stanogradnja d.o.o.

Podnositelj navodi da je dužnosniku u interesu utjecati na medijsko praćenje pravosudnih postupaka koji se protiv njega vode pred Županijskim sudom u Zagrebu, gdje je u tijeku 10-ak kaznenih postupaka protiv njega i njemu bliskih suradnika iz upravnih tijela Grada Zagreba i podružnica trgovačkog društva Zagrebački holding d.o.o. Navodi se da je „Večernji list“ jedan od vodećih hrvatskih medija te da dužnosnik želi putem njega utjecati na prikazivanja dužnosnika u javnosti u svrhu svog osobnog probitka, čime je dužnosnik svoj privatni interes stavio iznad javnog te da na opisani način svoju dužnost obavlja nevjerodostojno i nedostojanstveno. Navodi se da je dužnosniku suđenje za aferu „Tržnice“ počelo dana 6. rujna 2018., a prva najava nagradne igre „Večernjeg lista“ pojavila se na internetu dana 7. rujna 2018.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 42. ZSSI-a propisano je da su gradonačelnik Grada Zagreba i njegovi zamjenici dužnosnici u smislu odredbi ZSSI-a, stoga je i dužnosnik Milan Bandić povodom obnašanja dužnosti gradonačelnika Grada Zagrebaobvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave i stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanja od trgovačkog društva Zagrebačka stanogradnja d.o.o.

Navedeno trgovačko društvo očitovalo se dopisom, KLASA: 370-08/18-05/46, URBROJ: 251-351-01-18-4 od 12. studenoga 2018.g. u kojem se navodi da je trgovačko društvo Zagrebačka stanogradnja d.o.o. prodala predmetni stan „Večernjem listu“ te ni na koji način nije bilo sponzor nagradne igre u organizaciji „Večernjeg lista“ niti je sudjelovalo u organizaciji iste, te sa nagradnom igrom nema nikakve poveznice. Iznosi se kako je trgovačko društvo Zagrebačka stanogradnja d.o.o. dana 30. kolovoza 2018.g. zaprimilo pismo namjere od trgovačkog društva Večernji List d.o.o. vezano za kupnju stana u naselju Podbrežje, a koji bi bio predmetom nagradne igre u organizaciji tog trgovačkog društva te da je po zaprimanju navedenog pisma Uprava donijela Odluku o prodaji stana u naselju Podbrežje trgovačkom društvu Večernji list d.o.o., na što je skupština trgovačkog društva Zagrebačka stanogradnja d.o.o. dala suglasnost. Temeljem navedenoga sklopljen je Predugovor o kupoprodaji nekretnine br. P-01 kojim trgovačko društvo Zagrebačka stanogradnja d.o.o. prodaje, a trgovačko društvo Večernji list d.o.o. se obvezuje kupiti stan oznake A6-D-03 u stambeno-poslovnojgrađevini radne oznake A6 u naselju Podbrežje, a po predmetnom Predugovoru trgovačko društvo Večernji list d.o.o. bilo je u obvezi uplatiti kaparu u iznosu od 2% vrijednosti stana u roku od 7 dana od sklapanja, no isto nije učinjeno te je sukladno odredbama Predugovora isti raskinut.

Navodi se da je potom trgovačko društvo Zagrebačka stanogradnja d.o.o. dana 17. rujna 2018.g. zaprimilo putem maila obavijest trgovačkog društva Večernji list d.o.o. da je došlo do pogreške te da zato nije uplaćena kapara te se predlaže sklapanje novog predugovora, koji je sklopljen 19. rujna 2018.g. i istoga je dana uplaćena kapara u iznosu od 8.760,23 kn. Temeljem sklopljenog Predugovora dana 19. listopada 2018. sklopljen je ugovor o kupoprodaji nekretnine te je temeljem istoga dana 31. listopada 2018. uplaćen iznos kupoprodajne cijene u korist prodavatelja u iznosu od 429.597,23 kn te je dana 12. studenoga 2018.g. izvršena primopredaja nekretnine.

Očitovanju prileži pismo namjere od 30. kolovoza 2018.g. kojim se iskazuje namjera za kupnju nekretnine površine do 45 m2 u naselju Podbrežje u Zagrebu, upućeno od strane trgovačkog društva Večernji list d.o.o. trgovačkom društvu Zagrebačka stanogradnja d.o.o., radi organiziranja nagrade igre, pri čemu se ističe da će trgovačko društvo Večernji list d.o.o. snositi cjelokupnu odgovornost i obveze oko organiziranja nagradne igre, Odluka Uprave o prodaji stana u naselju Podbrežje od 6. rujna 2018.g. kojom se odobrava prodaja stana trgovačkom društvu Večernji list d.o.o., koju je donio direktor trgovačkog društva Zagrebačka stanogradnja d.o.o., Odluka o davanju suglasnosti na Odluku uprave o prodaji nekretnine koju je dana 7. rujna 2018.g. donijela Skupština trgovačkog društva Zagrebačka stanogradnja d.o.o., potpisana od strane članice Skupštine Ane Stojić Deban, Predugovor o kupoprodaji nekretnine, sklopljen dana 6. rujna 2018.g. između trgovačkog društva Zagrebačka stanogradnja d.o.o., kao prodavatelja, zastupanog po direktoru Željku Horvatu te trgovačkog društva Večernji list d.o.o., kao kupca, zastupanog po članici Uprave Andrei Borošić i prokuristici ……………, kojim je kupac preuzeo obvezu kupnje stana površine 36,59 m2 u vlasništvu prodavatelja, za iznos kupoprodajne cijene od 59.032,16 EUR-a u protuvrijednosti prema srednjem tečaju Hrvatske narodne banke na dan plaćanja, izvadak iz zemljišnih knjiga Općinskog građanskog suda u Zagrebu od 13. studenoga 2018.g. u kojem je kao vlasnik stana navedene površine upisano trgovačko društvo društva Zagrebačka stanogradnja d.o.o., rješenje Središnjeg ureda Porezne uprave Ministarstva financija od 7. rujna 2018.g. kojim se odobravaju pravila nagradne igre pod nazivom „Uz Večernji do stana!“ koju organizira trgovačko društvo Večernji list d.o.o., ispis poruke elektroničke pošte od 14. rujna 2018.g. od direktora trgovačkog društva Zagrebačka stanogradnja d.o.o. Željka Horvata, upućen trgovačkom društvu Večernji list d.o.o., kojim se obavještava kupac da se Predugovor smatra raskinutim obzirom na propust uplate iznosa kapare do ugovorenog roka, ispis poruke elektroničke pošte od 17. rujna 2018.g. od trgovačkog društva Večernji list d.o.o., ……………., specijalistu za promociju, upućenog trgovačkom društvu Zagrebačka stanogradnja d.o.o. u kojem se obavještava o nastaloj pogrešci pri uplati kapare te se iskazuje interes za kupnju navedenog stana radi organiziranja nagradne igre, Predugovor o kupoprodaji nekretnini od 19. rujna 2018.g. sklopljen među istim ugovornim stranama za isti stan i istu kupoprodajnu cijenu od 59.032,16 EUR-a, Ugovor o kupoprodaji nekretnini od 19. listopada 2018.g. sklopljen među istim ugovornim stranama za navedeni stan i navedenu kupoprodajnu cijenu, ispis za računa kod poslovne banke kao dokaz o uplati kapare te cijele kupoprodajne cijene te zapisnik o primopredaji nekretnine od 12. studenoga 2018.g. kojim je trgovačko društvo Večernji list d.o.o. ušlo u posjed predmetnog stana.

Uvidom u podatke sudskog registra Trgovačkog suda u Zagrebu, utvrđeno je da je pod matičnim brojem subjekta: 080879482 upisano trgovačko društvo Zagrebačka stanogradnja d.o.o. Jedini osnivač tog trgovačkog društva je trgovačko društvo Zagrebački holding d.o.o., a funkciju direktora obavlja Željko Horvat od 28. lipnja 2016.g.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz prikupljene dokumentacije proizlazi da je trgovačko društvo Večernji list d.o.o., nakladnik dnevnika „Večernji list“, iskazalo namjeru kupnje stana u vlasništvu trgovačkog društva Zagrebačka stanogradnja d.o.o., a u svrhu organiziranja nagradne igre. Odluku o prodaji stana donio je direktor trgovačkog društva Zagrebačka stanogradnja d.o.o. Željko Horvat uz suglasnost Skupštine istog trgovačkog društva, Prvi sklopljeni Predugovor o kupoprodaji je raskinut jer trgovačko društvo Večernji list d.o.o. nije u ugovorenom roku uplatilo kaparu te je potom trgovačko društvo Večernji list d.o.o. ponovno iskazalo namjeru kupnje stana i sklopljen je drugi Predugovor o kupoprodaji i kasnije i Ugovor o kupoprodaji te je u cijelosti trgovačkom društvu Zagrebačka stanogradnja d.o.o. isplaćena ugovorena kupoprodajna cijena. Povjerenstvo nije ovlašteno tijelo koje bi utvrđivalo tržišnu vrijednost nekretnina, ali imajući u vidu da procijenjena vrijednost nekretnine koju navodi podnositelj prijave iznosi 464.000,00 kn te da vrijednost prodane nekretnine iznosi 59.032,16 EUR-a u kunskoj protuvrijednosti, proizlazi da se ne radi o takvom odstupanju iz kojeg bi se moglo zaključiti da je stan prodan po značajno manjoj cijeni od tržišne.

Također, navedeni dužnosnik član je Skupštine trgovačkog društva Zagrebački holding d.o.o. koje je jedini osnivač trgovačkog društva Zagrebačka stanogradnja d.o.o., te u trgovačkome društvu Zagrebačka stanogradnja d.o.o. ne obavlja bilo koju funkciju.

Trgovačko društvo Zagrebačka stanogradnja d.o.o. je prihvatilo ponudu trgovačkog društva Večernji list d.o.o. koje je iniciralo kupnju stana, a iz očitovanja i pribavljene dokumentacije ne proizlazi da bi dužnosnik Milan Bandić na bilo koji način sudjelovao u postupku donošenja odluke o prodaji stana, davanju suglasnosti na prodaju ili sklapanju predugovora ili glavnog ugovora o kupoprodaji. Iz očitovanja proizlazi kako trgovačko društvo Zagrebačka stanogradnja d.o.o. ili posredno putem njega Grad Zagreb nisu sponzori nagradne igre u kojoj se dodjeljuje stan, niti su na bilo koji način uključeni u provedbu nagradne igre. Dnevnik „Večernji list“ njezin je organizator obzirom da je trgovačko društvo Večernji list d.o.o., nakladnik tog dnevnog lista, kupilo stan od trgovačkog društva Zagrebačka stanogradnja d.o.o. i isplatilo mu kupoprodajnu cijenu u cijelosti te će kao vlasnik darovati stan dobitniku u igri, pa se stoga ne može zaključiti da bi dužnosnik tražio ili očekivao bilo kakvu protuuslugu, pa i onu medijskog praćenja u njegovu korist, kao obvezu koji bi nastala ili bila povezana sa sponzoriranjem nagradne igre.

Imajući u vidu vrijednost stana i iskazanu namjeru kupnje nekretnine koja potječe od kupca trgovačkog društva Večernji list d.o.o., a ne od trgovačkog društva Zagrebačka stanogradnja d.o.o., ne može se utvrditi da bi dužnosnik utjecao na direktora trgovačkog društva Zagrebačka stanogradnja d.o.o., Željka Horvata na poslovnu odluku o prodaji stana i na s time povezano sklapanje ugovora o kupoprodaji stana.

Nadalje, dužnosnik niti nije mogao poduzeti bilo koju radnju vezanu za prihvat ponude kupnje nekretnine ili sklapanje ugovora, o čemu je ovlašteno samostalno odlučivati trgovačko društvo Zagrebačka stanogradnja d.o.o. kao vlasnik nekretnine. Iz dokumentacije ne proizlazi da je dužnosnik o bilo čemu odlučivao po primitku pisma namjere te se sklapanje predmetnog pravnog posla o kupoprodaji ne može dovesti u svezu s okolnošću da dužnosnik obavlja funkciju člana Skupštine drugog trgovačkog društva Zagrebački holding d.o.o., odnosno s utjecajem koji bi proizlazio iz obnašanja dužnosti gradonačelnika Grada Zagreba.

Povjerenstvo utvrđuje da iz prodaje stana u vlasništvu trgovačkog društva Zagrebačka stanogradnja d.o.o. drugom trgovačkom društvu radi organiziranja nagradne igre, ne proizlaze okolnosti koje bi ukazivalo na zabranjeno djelovanje dužnosnika propisano člankom 7. ZSSI-a ili povredu načela obnašanja javnih dužnosti te se stoga postupak protiv dužnosnika Milana Bandića neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Milan Bandić, elektronička dostava
2. Objava na internetskoj stranici Povjerenstva
3. Pismohrana